Ebibiman, asaasepɔn a nduadzewa na nduaba ahorow tum fifir yɛ yie yɛ asaasepɔn bi a Ɔbɔadze ehyira. Twerammpɔn dze Asaase Efuwa adom Ebibiman a ɔma kwan ma nduadzewa na nduaba dodowara tum fifir wɔ hɛn nsaase do. Dodowara na wohu dɛ nduadzewa binom nnkotum ayɛ yie wɔ Ebibiman nsaase do, eso abaɛfor kuayɛ akwan na mfir adaworom ntsi, birbiara nnyi hɔ a idua wɔ Ebibiman mu ha a ɔnnkɛyɛ yie. Dɛm akyerɛw yi bɔdɔ dza ɔboa ma aper kuayɛ no kɔ do wɔ Ebibiman mu no esukɔ. Ɔbɛsan ada enyidado mapa a kuayɛ a ɔtse dɛm no dze bɛbrɛ Ebibiman no edzi.
Dɛ mbrɛ Ebibiman ne sikasɛm ntotoe gu do rinyin no, dɛmara so na mbrɛ nkorɔfo rohwehwɛ nduaba a ɔyɛ dɛw na edzibandur ahorow ahyɛ hɔn ma edzi no so rinyin. Abaɛfor aper, eduaba a apɔwmudzen ahyɛ mu ma no abɛyɛ eduaba bi a agye dzin papaapa wɔ hɛn man yi mu. Nkan no, nna hɔn a wodzi aper ho gua no kra fi aborɔkyir dze ba Ebibiman ahorow mu. Ndɛ dze, Ebibifo tum dua aper no bi a ɔyɛ asɛm pa ma Ebibiman ne sikasɛm ntotoe.
Ber a aper ahorow yɛ yie wɔ atsenae nwinwin mu no, kuayɛ ho mpontu a abɛka nsa no dze nyiano mapa a ɔboa ma aper kuayɛ tum kɔ do wɔ atsenae a no mu yɛ hyew kakra tse dɛ Ebibiman mu. Abaɛfor nsugugui nhyehyɛɛ, atsenae ndendanee nhyehyɛɛ ahorow, wimu nsesae nhyehyɛɛ na dwumadzi ahorow binom a ɔkeka ho no boa ekuafo ma wonya atsenae a no mu yɛ nwin a ɔboa ma aper kuayɛ no kɔ do wɔ Ebibiman mu. Bio, sɛ ekuafo yiyi aper mba apapa a, no kuayɛ nnyɛ dzen wɔ Ebibiman mu.
Ebibir amanaman ahorow na aper kuayɛ tum kɔ do wɔ hɔ ma ɔyɛ yie. Ebibir Epuei afamu a nkokwaa nnyɛ na wɔ hɔ tse dɛ Kenya, Tanzania na Ethiopia dze, hɔn wimu nsesae no ma kwan ma aper kuayɛ kɔ do ankasa ankasa. Ebibir Anaafo afamu amanaman bi tse dɛ South Africa, Zimbabwe na Lesotho no, wɔwɔ wimu atsenae nwinwinnwin a ɔboa aper kuayɛ. Dɛm Ebibiman ahorow yinom wɔ akwanya kɛsenara dɛ wodua aper ma ɔyɛ yie.
Ber edu dɛ Ebibiman a wotum dua eduaba yi ma ɔyɛ yie no boa Ebibiman nkaa no. Ɔnnkyɛree biara na Ghana YouTube edwumayɛnyi a ɔbɔ n’aprɔw wɔ Ebibiman mu a wɔfrɛ no Wode Maya kɔr Kenya kɔbɔɔ aprɔw wɔ aper efuw bi mu. Annkyɛr biara na ɔnye ɔbaa a aper efuw no hyɛ ne nsa no na n’apamfo baa Ghana dɛ wɔmbɔboa ma aper kuayɛ nkɔ do wɔ ɔman no mu. Iyi nye kwan kor a Ebibiman botum afa do ayɛ aper efuw no. Otwar dɛ Ebibiman a wɔwɔ aper kuayɛ no ho nyimdzee no so tu hɔnho si hɔ boa ma aper kuayɛ no kɔ do wɔ Ebibiman ahorow nkaa no mu ama woeenya no do mfaso a wɔtow no abaw a onnhyia no bi.
Aper kuayɛ wɔ Ebibiman mu, tsitsir Ghana yɛ enyidoadzehu bi a onnyi ekyirekyir bio. Ɔyɛ adze bi a afei dze, Ebibiman ahorow tum dze hɔnho hyɛ mu nya mu mfaso pii. Sɛ Ebibiman nam abɛefor kuayɛ akwan ahorow a aba a maka ho asɛm no do a, wobotum edua eduaba soronko yi bi enya do mfaso. Ebibiman yɛ ɔbɛyɛ yie, Ghana yɛ a ɔbɛyɛ yie.
